Nico Schlotterbeck, fundaşul echipei Borussia Dortmund, finalista actualei ediţii a Ligii Campionilor, a fost inclus de selecţionerul Germaniei, Julian Nagelsmann, în lotul pentru EURO 2024, a anunţat postul public de televiziune ARD, citând o sursă din cadrul Federaţiei germane de fotbal (DFB), informează agenţia DPA.
Nagelsmann urmează să dea publicităţii joi componenţa lotului cu care va aborda turneul final găzduit de Germania.
Schlotterbeck a fost un jucător cheie pentru Borussia Dortmund în actuala campanie din Champions League, în care echipa germană urmează să înfrunte puternica formaţie spaniolă Real Madrid, în data de 1 iunie, în finala de pe stadionul Wembley.
Dacă includerea sa în lotul Mannschaft pentru EURO 2024 va fi confirmată oficial, Scholotterbeck va rata meciul amical cu Ucraina, programat pe 3 iunie.
În afara partidei cu Ucraina, viitoarea adversară a României la EURO 2024, Germania va mai disputa un amical în compania Greciei, pe 7 iunie.
Elevii lui Julian Nagelsmann vor debuta la Campionatul European pe 14 iunie, împotriva Scoţiei.